Poliisi epäilee 18-vuotiaan diilanneen ekstaasia, kannabista ja amfetamiinia alaikäisille Hämeenlinnassa – nuorin ostaja 14-vuotias

Hämeen poliisilaitoksella on tutkinnassaan törkeä huumausainerikos.

Hämeen poliisin mukaan rikoksesta on epäiltynä 18-vuotias mies, jonka epäillään välittäneen ekstaasia, kannabista sekä amfetamiinia noin kahdellekymmenelle alaikäiselle nuorelle syksyn 2016 ja lokakuun 2017 välisenä aikana. Välittäminen on tapahtunut Hämeenlinnassa ja lähiseudulla.

Esitutkinnassa on selvinnyt, että nuorin huumausaineita hankkinut oli tapahtumahetkellä 14-vuotias.

Poliisin mukaan rikoksesta epäilty on käynyt huumausainekauppaa sekä internetissä että kasvokkain. Kerralla myydyt määrät ovat olleet käyttöannoksen kokoisia.

Miehen epäillään välittäneen huumausaineita muutamalle kymmenelle täysi-ikäiselle alaikäisten lisäksi. Vyyhti lähti purkautumaan poliisin rutiininomaisessa liikennevalvonnassa ilmi tulleen huumausainerikoksen kautta.

Rikoskokonaisuudesta tekee poikkeuksellisen se, että näin suuri määrä alaikäisiä nuoria esiintyy huumausainerikostutkinnan yhteydessä. Poliisin mukaan tutkinnassa tehtiin alusta saakka tiivistä yhteistyötä poliisilaitoksen Ankkuritiimin kanssa, johon kuuluu poliisin lisäksi sosiaalityöntekijöitä.

Poliisi kertoo, että tutkinnan aikana tuli selvästi esiin, että nuoren huumausaineiden käyttö tuli useille vanhemmille yllätyksenä.

Poliisin mukaan tällaisista näistä asioista olisi hyvä kodeissa puhua jo etukäteen.

Poliisi kertoo, että tutkinnassa ilmeni myös, että monilla nuorilla oli vajavaiset tiedot huumausaineisiin liittyvästä lainsäädännöstä ja aineiden käyttöön liittyvistä riskeistä. Esimerkiksi nuoret eivät tienneet sitä, että jo huumausaineiden hankkimisen yritys on rangaistavaa.

Osa ei myöskään tiennyt, että jos ajaa kannabiksen vaikutuksena alaisena esimerkiksi mopolla, syyllistyy rattijuopumukseen ja huumausaineen käyttörikokseen.